I. Mikloš, podpredseda vlády a minister financií SR: (2003-09-09):
Účelom predkladaného návrhu zákona je úplná aproximácia práva Európskych spoločenstiev pre oblasť verejného obstarávania. Harmonizácia pravidiel verejného obstarávania platných v Slovenskej republike s právom Európskych spoločenstiev je nevyhnutná z hľadiska čerpania finančných prostriedkov zo štrukturálnych fondov a kohézneho fondu po vstupe Slovenskej republiky do Európskej únie. Národné predpisy pre oblasť verejného obstarávania musia spĺňať štyri kritériá, ktorými sú. Po prvé, spoločné pravidlá zverejňovania, po druhé, spoločné pravidlá pre metódy verejného obstarávania, po tretie, spoločné pravidlá na technické hodnotenie a spoločné pravidlá na účasť a prijatie ponuky a uzavretie zmluvy. Do návrhu zákona sa premietli postupy pri uzavieraní koncesných zmlúv vzhľadom na to, že na ich uzavieranie sa používajú rovnaké metódy a postupy verejného obstarávania ako v prípade zmlúv na uskutočnenie prác. Súčasne sa navrhuje zrušenie zákona o koncesnom obstarávaní. Navrhuje sa upraviť systém predkladania ponúk, prijatia ponuky a uzavretia zmluvy. Vychádza sa zo skutočnosti, že obstarávateľ musí vedieť jednoznačne určiť predmet obstarávania a určiť obchodné podmienky jeho dodania. Z tohto pohľadu ponuka predkladaná uchádzačom musí byť reakciou na požiadavky uplatnené obstarávateľom. V prípade technických požiadaviek a technických špecifikácií na predmet obstarávania a jeho obchodných podmienok dodania ide zo strany uchádzača len o ich akceptovanie. Súťaž medzi predloženými ponukami potom bude spočívať buď v hodnotení ceny, alebo v hodnotení ekonomicky najvýhodnejšej ponuky, t. j. v závislosti od obstarávateľom uplatnených kritérií na vyhodnotenie ponúk. Týmto novým prístupom sa očakáva zvýšenie konkurencie predkladaných ponúk, ale aj vyššia transparentnosť procesu vyhodnotenia ponúk. Ďalej sa navrhuje upraviť aj ustanovenie o súťažných podkladoch. Tieto ustanovenia už vytvárajú priestor pre novú kvalitu odpisu predmetu obstarávania, v prípade nadlimitných metód verejného obstarávania založenú na európskych špecifikáciách. Postavenie právnických osôb pôsobiacich v odvetviach vodného hospodárstva, dopravy, energetiky a telekomunikácií sa v poslednom období mení. Kým v minulosti medzi týmito obstarávateľmi dominovali tí, ktorí boli riadení alebo kontrolovaní štátom, v súčasnosti sa pomer medzi súkromnými spoločnosťami a štátnymi organizáciami mení. Na túto skutočnosť reaguje aj navrhované ustanovenie zákona tým, že umožňuje tomuto typu obstarávateľov väčšie možnosti výberu postupov verejného obstarávania. Umožňuje sa im vzhľadom na ich postavenie viesť vlastné kvalifikačné systémy spôsobilých právnických osôb alebo fyzických osôb, s ktorými efektívnym spôsobom môžu v prípade potreby uzavrieť zmluvu. Navrhuje sa spôsob kolektívneho rozhodovania v prípade podania námietok uchádzačom alebo záujemcom proti podmienkam verejného obstarávania alebo rozhodnutiam obstarávateľa v procese verejného obstarávania pred uzavretím zmluvy alebo po uzavretí zmluvy. Navrhovaný spôsob riešenia námietok predpokladá zvýšenie objektívnosti rozhodovania o námietkach a posilnenie dôvery účastníkov procesu verejného obstarávania a verejnosti v správnosť rozhodnutí. Do návrhu zákona sú zapracované ustanovenia, ktoré nadobudnú účinnosť po vstupe do Európskej únie, ako napríklad vyhlasovanie verejného obstarávania a oznámenie o výsledku verejného obstarávania v úradnom vestníku Európskej únie a nové povinnosti Úradu pre verejné obstarávanie voči Európskej komisii. Ďakujem pekne za pozornosť.